पाएं अपने शहर की ताज़ा ख़बरें और फ्री ई-पेपरडाउनलोड करें
बढ़ती गर्मी के साथ शहर में पानी की मांग बढ़ती है। लेकिन 2020 में आए अधिकमास ने शहर की पेयजल व्यवस्था को बड़ी राहत दी है। मई माह में भी नगर पालिका का संतोषी माता वॉटर वर्क्स स्थित बैराज लबालब है। कुंदा नदी में पानी का बहाव अब भी थोड़ा बना हुआ है। इससे अगले 10 दिनों तक पेयजल को लेकर शहर में किसी प्रकार की परेशानी नहीं होगी। लेकिन 14 मई अक्षय तृतीया के बाद परेशानी बढ़ सकती है।
आखातीज पर जिले के अधिकांश किसान कपास बीज की बुवाई करते हैं। बैराज के ऊपरी क्षेत्र के किसानों ने भी कपास बुवाई के लिए खेत तैयार करना शुरू कर दिए है। सिंचाई के लिए नदी पर मोटर पंप चलाने से बहाव थम सकता है। इससे शहर में पेयजल सप्लाय प्रभावित हो सकता है।
हालांकि नपा ने शहर की पेयजल व्यवस्था के लिए खारक बांध में 8.25 मिलियन क्यूबिक मीटर पानी आरक्षित करवाया है। यहां से पानी छुड़वाने के बाद पानी करीब 35 किमी दूरी नदी मार्ग से तय कर बैराज तक पहुंचता है।
एसडीएम को पत्र लिखा, डोंडी पिटवाएंगे
नदी में पानी का बहाव बना रहे और छुड़वाया गया पानी भी सीधे बैराज तक पहुंच सके इसको लेकर नपा ने अभी से तैयारी शुरू की है। एसडीएम को पत्र लिखकर वॉटर वर्क्स के अपस्ट्रीम में कुंदा नदी किनारे बसे गांवों में डोंडी पिटवाने की अनुमति मांगी है। नपा अफसरों ने बताया पेयजल परीक्षण अधिनियम के तहत जिले को जल अभावग्रस्त घोषित किया गया है।
इसके तहत नर्मदा को छोड़ अन्य नदी-नालों से पेयजल व निस्तार के अलावा सिंचाई व अन्य प्रयोजन में जल का उपयोग प्रतिबंधित है। इसलिए डोंडी पिटवाकर किसानों को नदी के पानी का सिंचाई में उपयोग नहीं करने की सलाह दी जाएगी।
अब तक दो बार छुड़वाया पानी
गर्मी में हर साल शहर की पेयजल व्यवस्था गड़बड़ाती है। लेकिन इस बार अधिकमास ने सहारा दिया है। वर्ष 2020 में 18 सितंबर से अधिकमास की शुरूआत हुई। यह 16 अक्टूबर 2020 तक चला। इससे अक्षय तृतीया एक माह आगे बढ़ गई। यदि मलमास नहीं होता तो अब तक खेतों में कपास की बुवाई हो चुकी होती।
सिंचाई शुरू होने से शहर में पेयजल व्यवस्था भी गड़बड़ा जाती है। जनवरी माह में गेहूं की सिंचाई के दौरान यह परेशानी सामने आ चुकी है। नपा ने दो बार 0.5-0.5 एमसीएम पानी छुड़वाया था। शहर में अभी एक दिन के अंतराल से 40 से 45 मिनट जलप्रदाय होता है।
जानें, ऐसी है पेयजल व्यवस्था
पानी से सिंचाई करना रोकेंगे
शहर की पेयजल व्यवस्था के पानी का सिंचाई में उपयोग होने से रोका जाएगा। इसके लिए गांवों में डोंडी पिटवाई जाएगी। प्रयास होगा शहर में पेयजल व्यवस्था सुचारू रहे। जरूरत पड़ने पर खारक बांध से पानी छुड़वाया जाएगा।
- सरजू सांगले, जलशाखा प्रभारी नगर पालिका
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn